1. **NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**Z á K O N**

z ........... 2023,

**o pomoci obyvateľom ohrozených chudobou**

Národná rada Slovenskej republiky sa uzniesla na tomto zákone:

**Čl. I**

**§ 1**

**Predmet zákona**

1. Tento zákon upravuje právne vzťahy pri poskytovaní finančnej pomoci obyvateľom Slovenskej republiky, ktorí sú ohrození chudobou.
2. Cieľom úpravy právnych vzťahov podľa odseku 1 je prekonanie sociálnych dopadov nepredvídaného alebo nepredvídateľného rastu životných nákladov na zraniteľných obyvateľov.

**§ 2**

**Účastníci právnych vzťahov**

Účastníci právnych vzťahov podľa tohto zákona sú:

1. fyzická osoba, s trvalým pobytom na území Slovenskej republiky
2. žijúca v domácnosti ohrozenej chudobou, ktorá je poberateľom dôchodkovej dávky1),
3. žijúca v domácnosti ohrozenej chudobou, ktorá je príjemcom pomoci v hmotnej núdzi2) a v roku 2022 poberala ochranný alebo aktivačný príspevok3),
4. žijúca v domácnosti ohrozenej chudobou, ktorá je poberateľom peňažného príspevku na opatrovanie4),
5. žijúca v domácnosti ohrozenej chudobou, ktorá je poberateľom peňažného príspevku na osobnú asistenciu4),
6. žijúca v domácnosti ohrozenej chudobou, ktorej zdaniteľný príjem5) v roku 2021 dosiahol aspoň 1200 eur.
7. príslušný orgán, ktorým je
8. úrad práce, sociálnych vecí a rodiny,
9. Sociálna poisťovňa,
10. príslušný útvar sociálneho zabezpečenia, alebo Vojenský úrad sociálneho zabezpečenia6).

**§ 3**

**Forma pomoci**

Pomoc sa poskytuje formou jednorazového peňažného príspevku. Fyzická osoba podľa § 2 písm. a) bodu 1. musí o príspevok požiadať Sociálnu poisťovňu, alebo príslušný útvar sociálneho zabezpečenia, alebo Vojenský úrad sociálneho zabezpečenia podľa toho, kto dôchodkovú dávku vypláca. Fyzická osoba podľa § 2 písm. a) bodu 2. až 5. musí o príspevok požiadať príslušný úrad práce, sociálnych vecí a rodiny. Príslušný orgán bezodkladne zverejní formulár žiadosti v papierovej i elektronickej podobe a sprístupní ho v priestoroch obvyklých pre kontakt s klientmi a na svojom webovom sídle. Pomoc sa vyplatí hotovostne alebo bankovým prevodom na účet fyzickej osoby podľa toho, ktorú formu fyzická osoba v žiadosti zvolí. Príslušný orgán poskytne fyzickej osobe podľa § 2 písm. a) poradenstvo a pomoc pri podaní žiadosti.

**§ 4**

**Priznanie nároku na pomoc**

1. Nárok na pomoc podľa tohto zákona vzniká fyzickej osobe podľa § 2 písm. a), ak celoročný príjem domácnosti, v ktorej žije, za rok 2022 nepresiahol 12-násobok hranice rizika príjmovej chudoby za príslušný typ domácnosti, ktorú na základe údajov za rok 2021 oznámi Štatistický úrad Slovenskej republiky. Nárok na pomoc podľa predošlej vety vzniká iba jednej osobe za každú domácnosť.
2. Nárok fyzickej osobe podľa odseku 1 vzniká na základe tohto zákona automaticky. Príslušný orgán o nároku nerozhoduje.

**§ 5**

**Výška pomoci**

Výška pomoci podľa tohto zákona je 500 eur.

**§ 6**

**Príslušnosť orgánu**

1. Pre výplatu pomoci fyzickej osobe podľa § 2 písm. a) bod 1. je príslušným orgánom Sociálna poisťovňa alebo príslušný úrad sociálneho zabezpečenia alebo Vojenský úrad sociálneho zabezpečenia podľa toho, kto dôchodkovú dávku vypláca. Pre výplatu pomoci fyzickej osobe podľa § 2 písm. a) bod 2. je príslušným orgánom príslušný úrad práce, sociálnych vecí a rodiny.
2. Príslušný orgán vyplatí pomoc najneskôr 30. septembra 2023 všetkým oprávneným fyzickým osobám, ktoré podali žiadosť do 31. augusta 2023. Príslušný orgán vyplatí pomoc najneskôr 31. októbra 2023 všetkým oprávneným fyzickým osobám, ktoré podali žiadosť po 31. auguste 2023 a do 30. septembra 2023. Príslušný orgán vyplatí pomoc najneskôr 30. novembra 2023 všetkým oprávneným fyzickým osobám, ktoré podali žiadosť po 30. septembri 2023 a do 31. októbra 2023. Príslušný orgán vyplatí pomoc najneskôr 31. decembra 2023 všetkým oprávneným fyzickým osobám, ktoré podali žiadosť po 31. októbri 2023 a do 30. novembra 2023.
3. Štatistický úrad oznámi ku dňu účinnosti tohto zákona príslušným orgánom údaje o hranici rizika príjmovej chudoby na základe údajov za rok 2021 za všetky typy domácností.

**§ 7**

**Zhromažďovanie a spracovanie osobných údajov**

Príslušné orgány si navzájom poskytujú osobné údaje dotknutých fyzických osôb a údaje o ich príjmoch bez ich súhlasu v rozsahu potrebnom pre správne poskytnutie pomoci podľa tohto zákona. Príslušným orgánom na základe dožiadania poskytuje údaje o príjmoch dotknutých fyzických osôb bez ich súhlasu v rozsahu potrebnom pre správne poskytnutie pomoci podľa tohto zákona aj Finančná správa SR.

**§ 8**

**Vrátenie neoprávnene poskytnutej pomoci**

1. V prípade, ak príslušný orgán zistí, že pomoc bola poskytnutá neoprávnene, písomne vyzve fyzickú osobu, ktorej bola poskytnutá neoprávnená pomoc na jej vrátenie, prípadne vrátenie jej časti.
2. Fyzická osoba uvedená v odseku 1 je povinná vrátiť príslušnému sumu neoprávnene poskytnutej pomoci do 90 dní od prevzatia výzvy, alebo do 90 dní odo dňa, v ktorom sa výzva považuje za doručenú7).

**§ 9**

**Financovanie pomoci**

Štát poskytuje finančné prostriedky na úhradu nákladov na pomoc podľa tohto zákona. Finančné prostriedky podľa prvej vety sa poukazujú prostredníctvom kapitoly štátneho rozpočtu Ministerstva práce, sociálnych vecí a rodiny Slovenskej republiky na účet orgánu príslušného podľa § 6 ods. 1.

**§ 10**

**Záverečné ustanovenia**

Pomoc poskytnutá podľa tohto zákona sa nepovažuje za príjem podľa osobitného predpisu8).

**Čl. II**

Tento zákon nadobúda účinnosť 1. júla 2023.

Poznámky pod čiarou

1. Zákon č. 461/2003 Z. z. o sociálnom poistení v znení neskorších predpisov a zákon č. č. 328/2002 o sociálnom zabezpečení policajtov a vojakov a o zmene a doplnení niektorých zákonov.
2. Zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov.
3. § 10 a § 11 zákona č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov.
4. Zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov.
5. Zákon č. 595/2003 Z. z. o dani z príjmov v znení neskorších predpisov.
6. Zákon č. č. 328/2002 o sociálnom zabezpečení policajtov a vojakov a o zmene a doplnení niektorých zákonov.
7. § 24 ods. 2 zákona č. 71/1967 o správnom konaní (správny poriadok).
8. Napríklad zákon č. 595/2003 Z. z. o dani z príjmov v znení neskorších predpisov, zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov, zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov.